D'acord amb l'article 131 de l'Estatut d'autonomia de Catalunya, en matèria d'ensenyament no universitari la Generalitat de Catalunya té competències exclusives, compartides i d'execució.
Pel que fa a l'avaluació del sistema educatiu, aquest mateix article la disposa a l'apartat 2.d) i a l'apartat 3.a), i ha estat objecte d'un ampli desplegament per la Llei 12/2009, de 10 de juliol, d'educació.
La Llei 12/2009, de 10 de juliol, d'educació, concreta la competència del Govern en matèria de determinació del currículum, amb el respecte degut a l'autonomia pedagògica dels centres; estableix un sistema d'avaluació intern i extern, com a garantia d'ajustament del sistema educatiu als seus principis i finalitats, i determina que han d'existir recursos i mecanismes de prospecció i recerca educativa que aportin coneixements i permetin actualitzar constantment els marcs de referència del sistema educatiu.
A aquests efectes, la Llei crea l'Agència d'Avaluació i Prospectiva de l'Educació com l'ens de dret públic amb personalitat jurídica pròpia, competent i responsable de l'avaluació, la prospectiva i la recerca del sistema educatiu català.
L'article 189.4 de la Llei 12/2009, de 10 de juliol, d'educació, estableix que el Govern, a proposta del conseller o consellera del departament competent en matèria d'educació, ha d'aprovar els Estatuts de l'Agència d'Avaluació i Prospectiva de l'Educació, que han de regular l'estructura, el funcionament i els règims jurídic, econòmic i pressupostari de l'Agència.
Els Estatuts han d'especificar les atribucions que té i les funcions que se li encomanen, amb indicació de les potestats administratives que pot exercir; la composició i el règim de funcionament dels seus òrgans de govern, de direcció i de caràcter tècnic; el règim patrimonial necessari per al compliment de les seves finalitats; els recursos econòmics; el règim relatiu al seu personal, i el règim pressupostari economicofinancer, d'intervenció, de control financer i de comptabilitat.
L'Agència d'Avaluació i Prospectiva de l'Educació dóna continuïtat a la tasca ja realitzada pel Consell Superior d'Avaluació del Sistema Educatiu i ha de contribuir a un model, unes polítiques i un servei educatiu que garanteixin el dret de tot l'alumnat a una educació de qualitat i en condicions d'equitat.
La qualitat de les polítiques i del sistema educatiu és un requeriment social i està relacionada amb el nivell d'assoliment de les expectatives socials i individuals.
L'Agència té com a funció aportar coneixement que ajudi a situar i orientar l'activitat del departament competent en matèria d'educació no universitària i dels agents del sistema educatiu, per ajudar a respondre als requeriments d'una societat que ha fet del saber i del coneixement una de les seves pedres angulars per tal d'assegurar un futur millor.
Les funcions que la Llei d'educació atribueix a l'Agència i que es recullen en els Estatuts fan referència a les actuacions prèvies a les activitats d'avaluació i als processos que són necessaris per dur-les a terme, així com a les actuacions informatives sobre els resultats obtinguts.
Per al desenvolupament de les seves funcions, l'Agència cerca el coneixement allà on aquest es produeix o s'acumula.
Mitjançant la prospecció, l'Agència escateix elements que hauran de condicionar el futur, i amb la recerca recull el saber existent i en genera de nou, activitats totes dues que aporten valor i que amplien i complementen el coneixement aportat per l'avaluació.
L'Agència, a partir de l'avaluació, la prospectiva i la recerca, també orienta el departament competent en matèria d'educació no universitària en la proposta dels currículums i l'adequació que en fan els centres en l'exercici de la seva autonomia.
Els Estatuts recullen que l'activitat de l'Agència s'organitza a partir dels principis d'autonomia i independència de criteri, de lleialtat institucional i d'utilitat de la seva activitat.
L'activitat es regula a partir del contracte programa amb el departament competent en matèria d'educació no universitària i els convenis específics, i s'instrumenta mitjançant un pla estratègic, els projectes, el programa anual d'activitats i la memòria anual, amb els sistemes d'informació necessaris.
El contracte programa i els convenis específics són els instruments que concreten el desenvolupament de les funcions compartides entre l'Agència i altres agents.
És de ressenyar que aquests Estatuts determinen també que l'Agència ha de disposar d'un codi deontològic, que garanteix el desenvolupament de la seva activitat d'acord, entre altres, amb els principis i les finalitats esmentats més amunt.
Per poder complir les seves funcions amb autonomia, credibilitat i utilitat, l'Agència necessita tenir assegurat el seu finançament; és per això que aquest Decret preveu una garantia d'estabilitat i suficiència pressupostària per al compliment de les seves funcions.
L'article 3.2, en relació amb l'article 21 del Text refós de la Llei 4/1985, de 29 de març, de l'Estatut de l'empresa pública catalana, aprovat pel Decret legislatiu 2/2002, de 24 de desembre, atribueix al Govern l'aprovació dels estatuts d'aquest tipus d'entitats.
D'acord amb la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya; amb la Llei 13/2008, de 5 de novembre, de la presidència de la Generalitat i del Govern, i amb els informes del Consell Escolar de Catalunya, del Consell Català de Formació Professional i de la Comissió de Govern Local;
L'objecte d'aquest Decret és aprovar els Estatuts de l'Agència d'Avaluació i Prospectiva de l'Educació, que figuren a continuació del Decret.
Estabilitat i suficiència pressupostària
Els imports totals establerts per a l'Agència d'Avaluació i Prospectiva de l'Educació en la memòria econòmica que acompanya la Llei 12/2009, de 10 de juliol, d'educació, són els imports que garanteixen l'estabilitat i la suficiència pressupostària de l'estructura bàsica de l'Agència per tal d'assegurar el desenvolupament de les funcions que té atribuïdes.
El personal funcionari que a l'entrada en vigor d'aquest Decret estigui prestant serveis al Consell Superior d'Avaluació del Sistema Educatiu s'adscriu a l'Agència d'Avaluació i Prospectiva de l'Educació.
Subrogació en drets i obligacions
A partir de la constitució del Consell Rector, l'Agència d'Avaluació i Prospectiva de l'Educació assumeix tots els drets i les obligacions del Programa per a la reforma del sistema d'avaluació de l'educació no universitària a Catalunya i del Consell Superior d'Avaluació del Sistema Educatiu del Departament d'Educació vigents en el moment d'entrada en vigor d'aquest Decret.
El departament competent en matèria d'educació no universitària ha de dotar l'Agència dels recursos necessaris per atendre les obligacions subrogades.
Inici d'activitats i constitució del Consell Rector
L'Agència d'Avaluació i Prospectiva de l'Educació inicia les seves activitats a l'entrada en vigor d'aquest Decret i disposa del termini de tres mesos per constituir el Consell Rector.
En el termini de quatre mesos des de l'inici de les activitats de l'Agència d'Avaluació i Prospectiva de l'Educació, s'han de constituir el Comitè científic i la Comissió de control.
En el termini de sis mesos des de la seva constitució, el Consell Rector ha d'aprovar el reglament d'organització i de règim intern de l'Agència, a proposta de la Direcció.
En el termini d'un any des de l'inici de les activitats de l'Agència, s'ha d'aprovar el codi deontològic.
L'Agència ha d'aplicar un sistema de gestió de la qualitat, en el termini de dos anys des de la data de vigència d'aquests Estatuts.
L'acreditació per avaluar serà exigible a partir de l'1 de gener de 2016.
El primer contracte programa ha de fer referència als exercicis pressupostaris 2012 a 2016.
Fins que no s'aprovi el primer contracte programa, l'Agència d'Avaluació i Prospectiva de l'Educació ha de funcionar amb un pla inicial proposat per la Presidència i Direcció de l'Agència en la primera reunió del Consell Rector i notificat al departament competent en matèria d'educació no universitària.
El pla inicial ha de disposar dels recursos previstos per al Consell Superior d'Avaluació del Sistema Educatiu més els que siguin necessaris per garantir la correcta posada en marxa de l'Agència.
Renovació parcial del Consell Rector i del Comitè científic
La renovació parcial del Consell Rector i del Comitè científic de l'Agència d'Avaluació i Prospectiva de l'Educació comença un cop transcorreguts cinc anys des de la seva respectiva constitució.
Queda derogat el Decret 305/1993, de 9 de desembre, de creació del Consell Superior d'Avaluació del Sistema Educatiu, en el moment en què es constitueixi el Consell Rector d'acord amb la disposició addicional segona, així com qualsevol altra disposició d'igual o inferior rang que s'oposi al que estableix aquest Decret.
de l'Agència d'Avaluació i Prospectiva de l'Educació
L'Agència d'Avaluació i Prospectiva de l'Educació, creada per la Llei 12/2009, de 10 de juliol, d'educació, és un ens de dret públic que té personalitat jurídica pròpia i que en la seva activitat instrumental utilitza el dret privat, disposa de patrimoni i tresoreria propis, i té plena capacitat d'obrar en l'exercici i compliment de les seves funcions.
En l'exercici de la seva activitat, l'Agència actua amb autonomia funcional, financera i de gestió respecte a l'Administració educativa per al compliment de les funcions que li atribueixen la Llei d'educació i la resta de la normativa que li sigui d'aplicació.
L'Agència s'adscriu al departament competent en matèria d'educació no universitària.
L'Agència té la representació de l'Administració educativa en els organismes nacionals, estatals i internacionals d'avaluació i prospectiva educatives.
L'Agència d'Avaluació i Prospectiva de l'Educació té la seu a la ciutat de Barcelona.
L'Agència d'Avaluació i Prospectiva de l'Educació es regeix per la Llei d'educació, per aquests Estatuts, per la normativa reguladora de les entitats del sector públic de la Generalitat de Catalunya i per la resta de lleis i disposicions aplicables.
L'Agència sotmet la seva activitat, amb caràcter general, a les normes de dret civil, mercantil i laboral que l'afecten.
Els actes de l'Agència, en exercici de potestats públiques, són actes administratius i es regeixen per la normativa reguladora del procediment administratiu que és d'aplicació en l'àmbit de l'Administració de la Generalitat.
Els actes administratius dictats pel Consell Rector, per la Presidència i per la Direcció de l'Agència poden ser recorreguts en alçada davant la persona titular del departament competent en matèria d'educació no universitària.
La resolució del recurs exhaureix la via administrativa.
Correspon al conseller o consellera del departament competent en matèria d'educació no universitària resoldre les reclamacions per responsabilitat patrimonial de l'Administració derivada de l'activitat de l'Agència.
Per al desenvolupament de la seva activitat, l'Agència d'Avaluació i Prospectiva de l'Educació treballa per objectius, utilitza la planificació estratègica, fa servir sistemes de gestió de la qualitat i l'auditoria financera anual, disposa d'un codi deontològic i de reglaments d'organització i funcionament, cerca la col·laboració i el coneixement extern, disposa d'un sistema d'informació i de comunicació propis i fa ús de qualsevol altra eina de gestió que faciliti el desenvolupament de les seves funcions i el compliment dels seus objectius amb la màxima qualitat, eficàcia, eficiència i equitat.
Les actuacions de les persones físiques i jurídiques que prestin els seus serveis o col·laborin amb l'Agència han de respectar i fer servir les eines de gestió de l'Agència.
L'objecte de l'Agència d'Avaluació i Prospectiva de l'Educació és avaluar, i fer prospectiva i recerca amb la finalitat de contribuir a l'excel·lència i l'equitat del sistema educatiu i a l'èxit educatiu i acadèmic de tot l'alumnat.
L'Agència és competent i responsable de l'avaluació, la prospectiva i la recerca en els termes que estableixen la Llei d'educació i aquests Estatuts.
En el marc dels articles 66, 159, 185, 186, 188, 190, 191, 193, 194 i concordants de la Llei d'educació, sens perjudici de les funcions de la Inspecció d'Educació que estableix l'article 178 de la mateixa Llei, correspon a l'Agència d'Avaluació i Prospectiva de l'Educació, en relació amb el sistema educatiu, l'exercici de les funcions següents:
a) Promoure i dur a terme activitats d'avaluació, prospectiva i recerca.
b) Informar sobre els resultats i el funcionament del sistema educatiu als agents implicats, així com orientar i fer propostes que impulsin la seva qualitat.
c) Definir principis i homologar criteris i mètodes d'avaluació de l'educació i de prospectiva en l'àmbit educatiu.
f) Totes aquelles altres funcions que li siguin encomanades pel departament competent en matèria d'educació no universitària relacionades amb l'objecte i àmbit de l'Agència i formin part del contracte programa.
En l'exercici de les funcions anteriors, correspon també a l'Agència:
a) Informar periòdicament el departament competent en matèria d'educació no universitària sobre els resultats i el funcionament del sistema educatiu i sobre els resultats de les avaluacions, la prospectiva i la recerca.
b) Informar la societat en general sobre la prestació del servei de l'educació i dels recursos que s'hi inverteixen.
c) Elaborar propostes i recomanacions en matèria de gestió del canvi i de lideratge educatiu.
d) Posar a disposició de la comunitat científica les dades bàsiques i els resultats de les avaluacions per al desenvolupament de recerques en el camp de l'educació, d'acord amb el departament competent en matèria d'educació no universitària.
e) Dissenyar, promoure, gestionar i avaluar activitats formatives quan siguin necessàries per assegurar la qualitat de les actuacions de l'Agència i dels agents implicats en els processos d'avaluació, prospectiva, interpretació i ús de la informació, així com en matèria de gestió del canvi i lideratge educatius.
Les funcions específiques de l'Agència en l'avaluació del desenvolupament de la funció pública docent per al reconeixement de mèrits docents del professorat a efectes d'oposicions, càtedres, obtenció de la categoria superior de sènior, obtenció de graus o qualsevol altra similar són:
a) Dissenyar, i si s'escau homologar, l'avaluació específica, que ha d'incorporar els models i protocols acordats amb la Inspecció d'Educació, establir un sistema de qualitat que asseguri la bondat del procés, i desenvolupar qualsevol altra funció relacionada quan així s'acordi en el contracte programa.
b) Aportar informació dels diferents processos avaluatius a sol·licitud del departament competent en matèria d'educació no universitària.
c) Les actuacions d'avaluació de la funció pública docent corresponen a les inspectores i inspectors d'educació.
L'Agència d'Avaluació i Prospectiva de l'Educació ha d'elaborar informes i propostes sobre els aspectes prescriptius dels currículums educatius, d'acord amb l'article 193 de la Llei d'educació.
Per al compliment de les seves funcions, l'Agència d'Avaluació i Prospectiva de l'Educació:
a) Fomenta la col·laboració, cooperació i participació de tots els agents del sistema educatiu.
b) Du a terme totes les actuacions necessàries per al desenvolupament de les seves funcions, en el marc de la legislació aplicable.
c) Estableix protocols i convenis de col·laboració amb el departament competent en matèria d'educació no universitària i altres administracions públiques, amb les universitats, les empreses, els organismes i les entitats especialitzades, fins i tot a escala internacional.
L'Agència requereix l'autorització expressa del departament competent en matèria d'educació no universitària per a aquelles actuacions que afectin un ens públic o el sistema educatiu en el seu conjunt i no derivin directament d'allò que preveuen els articles 66, 159, 185, 186, 188, 190, 191, 193, 194 i concordants de la Llei d'educació; de l'aplicació d'altres normes emeses pel Govern o pel departament competent en matèria d'educació no universitària; dels projectes incorporats al contracte programa, o d'altres acords en què sigui part el departament competent en matèria d'educació no universitària.
Correspon a l'Agència d'Avaluació i Prospectiva de l'Educació establir, d'acord amb la Llei d'educació i, quan escaigui, d'acord amb el contingut del contracte programa subscrit amb el departament competent en matèria d'educació no universitària, els agents de l'avaluació externa i el paper que hi han de desenvolupar.
El departament competent en matèria d'educació no universitària vehicula preferentment la seva col·laboració en l'exercici de les funcions avaluadores encomanades a l'Agència per mitjà de la Inspecció d'Educació, en relació amb les modalitats d'avaluació a què fa referència l'article 186 de la Llei d'educació.
La direcció dels centres públics està habilitada per participar en les accions avaluadores de l'activitat docent i de gestió del personal del centre, d'acord amb l'article 102.4 de la Llei d'educació.
També poden col·laborar en les accions avaluadores els departaments universitaris i les institucions que tenen convenis amb l'Agència, així com empreses especialitzades contractades per l'Agència, i el personal acreditat per l'Agència.
L'Agència d'Avaluació i Prospectiva de l'Educació acredita els diferents agents avaluadors per a l'exercici d'aquesta funció, en garantia de la qualitat, la cohèrencia i l'equitat del procés avaluatiu, i estableix els nivells i les especialitats de les acreditacions, l'àmbit competencial a què es refereixen i la seva validesa temporal.
L'Agència disposarà d'un registre públic de les persones físiques acreditades per participar i col·laborar en els plans, projectes i programes d'avaluació que desenvolupi.
Els inspectors i inspectores d'educació estan exempts d'acreditació per a les actuacions avaluadores inherents a l'exercici de la funció inspectora.
Mitjançant la formació, l'Agència d'Avaluació i Prospectiva de l'Educació promou, d'acord amb el departament competent en matèria d'educació no universitària, la millora en l'exercici de la competència avaluadora de la Inspecció d'Educació i de les direccions dels centres educatius.
L'Agència dissenya el model de formació de l'avaluador/a educatiu/iva, que ha d'incorporar el codi deontològic de l'Agència.
L'Agència pot establir convenis amb universitats i institucions públiques o contractes amb empreses per encarregar la realització de formació per a l'acreditació de personal per a l'avaluació de l'educació no universitària.
L'Agència promou l'autoavaluació de la formació per a l'acreditació i n'avalua la qualitat.
Activitat, sistemes d'informació i codi deontològic
L'activitat de l'Agència d'Avaluació i Prospectiva de l'Educació s'organitza preferentment en projectes.
Els projectes es defineixen a iniciativa de la mateixa Agència, de resultes de la seva inclusió en el contracte programa amb el departament competent en matèria d'educació no universitària o en acords de l'Agència amb altres organismes, institucions o agents del sistema educatiu, fins i tot en l'àmbit internacional.
Correspon al Consell Rector aprovar els projectes, i a la direcció de l'Agència, gestionar-ne el desenvolupament.
Pla estratègic i programa anual d'activitats
L'Agència d'Avaluació i Prospectiva de l'Educació ha de disposar d'un pla estratègic que ha d'incloure els projectes a què es refereix l'article anterior.
El pla estratègic s'ha de concretar cada any en el programa anual d'activitats.
Per al desenvolupament de l'activitat que li és pròpia, l'Agència d'Avaluació i Prospectiva de l'Educació ha de negociar i subscriure amb el departament competent en matèria d'educació no universitària contractes programa successius, que ha d'aprovar el Govern, en els quals s'han de definir els projectes que el departament competent en matèria d'educació no universitària encomana desenvolupar a l'Agència, així com el finançament per al període corresponent.
El contracte programa ha de contenir, com a mínim, els aspectes següents:
b) Els projectes que el departament competent en matèria d'educació no universitària encomana desenvolupar a l'Agència, amb la programació, els objectius, els subjectes i àmbits d'estudi, els destinataris i la difusió dels resultats, així com els terminis corresponents.
c) Les previsions globals màximes de despesa en personal propi durant la vigència del contracte programa, inclòs el complement de productivitat o equivalent.
d) Els termes de la col·laboració entre els òrgans del departament competent en matèria d'educació no universitària i l'Agència, el personal del departament competent en matèria d'educació no universitària adscrit a l'Agència i el personal que el departament hi posa a disposició per desenvolupar cadascun dels projectes, amb referència específica a la participació i col·laboració dels inspectors i les inspectores d'educació.
e) Les aportacions econòmiques anualitzades de l'Administració de la Generalitat per a la infraestructura bàsica de l'Agència i el finançament dels projectes singulars acordats.
f) Els sistemes de seguiment, indicadors, i avaluació del contracte, que han d'incloure una comissió de seguiment que ha d'incorporar, com a mínim, representants de l'Agència i del departament competent en matèria d'educació no universitària.
g) Els efectes associats al compliment o incompliment del contracte programa per ambdues parts.
h) El sistema de col·laboració i subministrament de les dades i de la informació necessària per part del departament competent en matèria d'educació no universitària.
i) El procediment de revisió i ajust del contracte programa, si escau, i el procediment per concretar-lo en els successius programes anuals d'activitats.
j) Un pla econòmic financer que inclogui la previsió d'ingressos i despeses per al termini de vigència, amb caràcter informatiu.
Aquest pla figurarà en un annex.
El contracte programa estableix el tractament dels romanents de crèdit i tresoreria a partir dels principis d'eficàcia i d'eficiència, i per tal de garantir l'estabilitat i suficiència financera.
L'Agència d'Avaluació i Prospectiva de l'Educació ha d'elaborar un informe anual sobre els resultats de les avaluacions i altres actuacions realitzades.
Un cop aprovat pel Consell Rector, es tramet al Parlament de Catalunya i al departament competent en matèria d'educació no universitària, i s'ha de fer públic.
Amb la periodicitat que correspongui a la naturalesa de les avaluacions i altres activitats que du a terme, l'Agència n'ha d'informar al Consell Escolar de Catalunya.
L'Agència d'Avaluació i Prospectiva de l'Educació disposa de sistemes d'informació propis per al desenvolupament de la seva activitat, sense perjudici de la coordinació amb els serveis corporatius de la Generalitat i de les fórmules de col·laboració que es puguin establir amb el departament competent en matèria d'educació no universitària.
En relació amb els seus sistemes d'informació, l'Agència:
a) Defineix les característiques funcionals i tècniques necessàries per a l'assoliment dels seus objectius, i en fa el manteniment i l'actualització.
b) Implanta i gestiona els recursos tecnològics, els bancs d'ítems d'avaluació, els qüestionaris, les proves i els indicadors en formats i amb mitjans digitals.
c) Gestiona les dades, les aplicacions i els sistemes d'informació i comunicació utilitzats en els processos d'avaluació, de processament de dades, de difusió dels resultats i en l'explotació d'arxius històrics i de qualsevol altre tipus que sigui necessari per al desenvolupament de l'activitat de l'Agència.
d) Forma i gestiona els agents i els usuaris dels sistemes i les aplicacions corresponents.
e) Col·labora amb institucions, empreses i organitzacions, fins i tot internacionals, amb la finalitat de potenciar la creació de coneixement i la transferència de tecnologia en relació amb la utilització de sistemes d'informació en l'avaluació, el tractament de dades i la difusió de resultats, en la seva evolució conceptual i metodològica i en la recerca i les prospectives educatives.
L'Agència garanteix la protecció de les dades de caràcter personal d'acord amb la legislació vigent.
La difusió dels resultats de les avaluacions s'ha de realitzar de manera dissociada sempre que això permeti assolir la finalitat perseguida amb l'avaluació de què es tracti.
L'Agència ha de mantenir la confidencialitat i reserva sobre les dades de caràcter personal que li faciliti el departament competent en matèria d'educació no universitària per desenvolupar les funcions establertes a la Llei d'educació i els projectes acordats en contractes programa, i no transmet, revela, ni difon la informació de caràcter personal facilitada pel departament, la qual ha d'estar protegida de l'accés de tercers no autoritzats.
L'Agència d'Avaluació i Prospectiva de l'Educació s'ha de dotar d'un codi deontològic que regeix el seu funcionament.
El codi deontològic defineix els principis ètics de conducta institucional de l'Agència i estableix regles i models de conducta de les persones, que configuren el seu compromís.
El contingut del codi afecta totes les persones que constitueixen l'Agència, així com les persones externes físiques o jurídiques que col·laboren o presten serveis professionals a l'Agència.
El codi deontològic es basa en els principis d'interès general, lleialtat institucional, independència de criteri, rigor científic, objectivitat, coherència, visió sistèmica, equitat, eficàcia, eficiència, transparència, confidencialitat de les dades de caràcter personal, participació i responsabilitat social.
Els òrgans de govern i direcció de l'Agència d'Avaluació i Prospectiva de l'Educació són:
El Consell Rector és l'òrgan superior de govern de l'Agència d'Avaluació i Prospectiva de l'Educació, n'estableix les línies estratègiques i vetlla pel seu compliment.
a) La Presidència de l'Agència.
c) Dues persones representants del departament competent en matèria d'educació no universitària, una d'elles amb rang mínim de director o directora general, i l'altra, la persona responsable de la Inspecció d'Educació.
d) Una persona en representació del Consell Escolar de Catalunya.
e) Una persona en representació del Consell Català de Formació Professional.
f) Dues persones en representació dels ens locals que són titulars de centres educatius.
g) Fins a un màxim de quatre vocals designats entre persones de prestigi reconegut en l'àmbit de l'educació, de la prospectiva educativa o amb experiència en processos d'avaluació, inspecció i direcció de centres educatius, inclòs de l'àmbit internacional.
Els membres del Consell Rector a què es refereixen les lletres c) a g) són nomenats i separats per la persona titular del departament competent en matèria d'educació no universitària per un període de cinc anys i només poden ser nomenats per un mandat més de la mateixa durada.
Se'n renova una cinquena part cada any, tret dels que en siguin membres per raó del càrrec.
La Presidència designa, entre el personal de l'Agència, la persona que ha d'exercir la secretaria del Consell Rector, que assisteix a les sessions del Consell amb veu i sense vot.
Els membres del Consell Rector perdran la seva condició per alguna de les causes següents:
a) Finalització del seu mandat.
b) Cessament en el càrrec per raó del qual són membres del Consell.
d) Impossibilitat de realitzar les seves funcions.
El Consell Rector s'ha de reunir, en sessió ordinària, tres cops l'any, com a mínim.
En qualsevol moment es podrà reunir en sessió extraordinària per decisió de la Presidència o a petició de dues cinquenes parts dels seus membres.
Correspon a la Presidència de l'Agència convocar, presidir, suspendre i aixecar les reunions.
Les convocatòries a les sessions inclouran l'ordre del dia i totes aquelles referències documentals necessàries per tractar els assumptes de l'ordre del dia.
Les sessions del Consell Rector quedaran constituïdes vàlidament quan hi siguin presents més de la meitat dels seus membres.
Els acords es prendran per majoria simple de vots, excepte la modificació dels Estatuts, per a la qual es requerirà l'acord de les tres quartes parts dels membres del Consell.
En cas d'empat, el vot de la Presidència actuarà com a vot de qualitat.
a) Definir les línies generals d'actuació de l'Agència i aprovar-ne el pla estratègic.
b) Aprovar el contracte programa a subscriure amb el departament competent en matèria d'educació no universitària, els successius programes anuals d'activitats i les memòries anuals corresponents.
Fer el seguiment de l'aplicació del contracte programa.
c) Aprovar els reglaments d'organització i funcionament.
d) Aprovar l'avantprojecte de pressupost de l'Agència, i la documentació annexa, quan escaigui, i traslladar-lo al departament competent en matèria d'educació no universitària per a la seva tramitació, d'acord amb la normativa vigent.
Aprovar també la liquidació del pressupost i els comptes anuals.
e) Aprovar el pla d'inversions i els acords d'adquisició, d'alienació i gravamen dels béns immobles i mobles que passin a integrar el patrimoni de l'Agència, d'acord amb la normativa d'aplicació.
f) Aprovar, quan escaigui, les propostes d'operacions d'endeutament i de prestació d'avals, i traslladar-les al departament competent en matèria d'educació no universitària perquè s'elevin al Govern de la Generalitat per a la seva aprovació, d'acord amb la normativa vigent.
g) Exercir tota mena d'accions, recursos i reclamacions judicials i administratives en defensa dels drets i els interessos de l'Agència.
h) Aprovar el catàleg de serveis de l'Agència i els preus dels diversos serveis que presta.
i) Aprovar els convenis que hagi de subscriure l'Agència, en el marc dels objectius i les funcions d'aquests Estatuts.
j) Aprovar la plantilla de personal i el seu règim retributiu a proposta de la persona titular de la Direcció de l'Agència.
k) Aprovar, a proposta del director i escoltat el Comitè científic, l'informe anual sobre els resultats de les avaluacions fetes en el període corresponent, que s'ha de presentar al Parlament, així com els informes a presentar al Consell Escolar de Catalunya.
l) Aprovar el codi deontològic de l'Agència.
m) Nomenar i cessar els membres del Comitè científic, a proposta de la Direcció de l'Agència.
n) Elaborar les propostes de modificació dels Estatuts de l'Agència, que ha d'aprovar el Govern.
o) Qualssevol altres funcions que li siguin atribuïdes per aquests Estatuts, per la resta de la normativa vigent o que no estiguin expressament atribuïdes a altres òrgans de l'Agència.
El Consell Rector pot delegar en la Presidència, en la Comissió de control o en la Direcció les funcions d'aprovació del programa anual d'activitats de l'Agència, i les previstes a les lletres g), i) i m), i aquelles a què fa referència la lletra o) quan una norma no ho impedeixi explícitament.
La persona titular de la Presidència de l'Agència d'Avaluació i Prospectiva de l'Educació, que també ho és del Consell Rector, és nomenada pel Govern, a proposta de la persona titular del departament competent en matèria d'educació no universitària, per un període de cinc anys renovable per un període més de la mateixa durada.
Correspon a la Presidència de l'Agència:
b) Informar el Govern i el Parlament sobre les activitats de l'Agència.
c) Vetllar pel compliment d'aquests Estatuts, per l'assoliment dels objectius i pel bon funcionament de l'Agència.
d) Convocar, presidir, suspendre i aixecar les sessions del Consell Rector.
e) Subscriure, en nom de l'Agència, contractes o convenis de col·laboració.
g) Designar el membre del Consell Rector que l'hagi de suplir en els supòsits d'absència, malaltia o qualsevol altra causa prevista en la normativa vigent.
h) Proposar al Consell Rector les modificacions dels Estatuts de l'Agència, que ha d'aprovar el Govern.
i) Qualssevol altres funcions que li siguin atribuïdes per aquests Estatuts i les que li corresponguin, en relació amb el Consell Rector, per raó de la presidència d'òrgans col·legiats, d'acord amb la normativa vigent.
La persona titular de la Direcció de l'Agència d'Avaluació i Prospectiva de l'Educació és nomenada i separada pel Govern a proposta de la persona titular del departament competent en matèria d'educació no universitària.
Per a la proposta de nomenament s'han de valorar la idoneïtat per a l'exercici del càrrec i la competència professional en la gestió d'organitzacions públiques complexes, la possessió de coneixements i experiència en les funcions de l'Agència i la capacitat de lideratge.
La direcció s'ha d'avaluar externament pels resultats obtinguts i per l'exercici de la seva funció, en finalitzar el pla estratègic.
Sens perjudici de les competències assignades al Consell Rector i a la Presidència, la Direcció dirigeix, coordina, planifica i controla les activitats de l'Agència.
Específicament, correspon a la Direcció:
a) Executar els acords del Consell Rector i formular-li les propostes que consideri adequades per al bon funcionament de l'Agència, així com proporcionar-li tota la informació que li sigui requerida.
b) Dirigir, organitzar, gestionar i fer el seguiment de les activitats de l'Agència, d'acord amb les directrius del Consell Rector.
d) Elaborar la proposta de pla estratègic, la del programa d'activitats anual i la de la memòria anual, i elevar-les al Consell Rector per a la seva aprovació.
e) Elaborar l'informe anual sobre els resultats de les avaluacions fetes i elevar-lo al Consell Rector, un cop escoltat el Comitè científic.
f) Dirigir l'execució del programa anual d'activitats, d'acord amb les directrius del Consell Rector, i fer-ne el seguiment.
g) Elaborar l'avantprojecte de pressupost de l'Agència, la documentació annexa que escaigui i les seves eventuals modificacions, i elevar-lo al Consell Rector per a la seva aprovació.
h) Formular la liquidació del pressupost, els comptes anuals i el balanç de gestió i elevar-los al Consell Rector per a la seva aprovació.
i) Dirigir la gestió econòmica de l'Agència, autoritzar-ne les despeses dins dels límits fixats pel Consell Rector i ordenar-ne els pagaments, així com executar les operacions de crèdit i de tresoreria aprovades durant l'exercici.
j) Exercir el comandament del personal al servei de l'Agència.
Elaborar la proposta de llocs de treball i exercir les funcions de contractació d'aquest personal.
k) Proposar al Consell Rector el codi deontològic i les seves eventuals modificacions.
l) Proposar al Consell Rector el pla d'inversions i aplicar-lo.
m) Administrar el patrimoni de l'Agència i vetllar pel manteniment i la conservació de les infraestructures i els equipaments.
n) Exercir la representació legal de l'Agència i fer executar les sentències i les resolucions fermes que imposen obligacions o responsabilitats a l'Agència.
o) Exercir les competències pròpies d'òrgan de contractació, dins dels límits que determini el Consell Rector i sense perjudici del que estableix l'article 34.
p) Informar la Presidència de tot el que sigui necessari per tal d'assegurar la coordinació i el funcionament de les activitats de l'Agència i l'exercici de les funcions que té encomanades, així com formular-li les propostes que consideri adequades sobre això.
q) Potenciar la millora de la qualitat dels procediments i mètodes de treball de l'Agència.
r) Qualssevol altres funcions que li siguin atribuïdes per aquests Estatuts, que li delegui el Consell Rector o la Presidència, o que es derivin de les seves funcions, d'acord amb la normativa vigent.
El Comitè científic és l'òrgan col·legiat que presta suport tècnic especialitzat a la Direcció sobre els projectes d'avaluació, recerca i prospectiva que desenvolupa l'Agència d'Avaluació i Prospectiva de l'Educació.
El Comitè científic està integrat per un nombre de membres no inferior a cinc ni superior a deu, i està presidit per la Direcció.
Els membres del Comitè científic són nomenats pel Consell Rector entre persones de reconegut prestigi en el camp de l'educació, de l'avaluació i la recerca educativa, fins i tot de l'àmbit internacional, per un període de cinc anys, renovables per un període més de durada equivalent.
Es renoven una cinquena part dels membres cada any.
a) Col·laborar en el disseny dels projectes de l'Agència.
b) Assessorar en les línies de treball de l'Agència.
c) Garantir la qualitat, la utilitat i l'aplicabilitat dels resultats dels projectes.
d) Qualsevol altra funció que li sigui encomanada per la Direcció en l'àmbit dels objectius de l'Agència.
La composició i posteriors renovacions de les persones membres dels òrgans de l'Agència d'Avaluació i Prospectiva de l'Educació han de respondre a criteris de representació equilibrada entre homes i dones.
La Comissió de control, que té funcions de seguiment de l'activitat de l'Agència d'Avaluació i Prospectiva de l'Educació, actua com a òrgan col·legiat i està formada per tres persones designades pel Consell Rector entre aquells dels seus membres que no tinguin responsabilitats de gestió en l'Agència.
La Comissió de control s'ha de reunir com a mínim tres cops l'any i quan ho decideixi el Consell Rector.
Correspon a la Comissió de control:
a) Seguir l'aplicació del programa anual d'activitats i dels projectes de l'Agència.
b) Analitzar periòdicament els resultats de la gestió economicofinancera de l'Agència.
c) Conèixer els informes d'auditoria de comptes i altres informes de control intern emesos per la Intervenció General de la Generalitat i per altres entitats i proposar al Consell Rector les estratègies que calgui.
d) Informar periòdicament sobre l'exercici de les funcions anteriors i aquelles altres de control de la gestió de l'Agència que li encomani el Consell Rector.
Els membres del Consell Rector i del Comitè científic de l'Agència d'Avaluació i Prospectiva de l'Educació poden ser indemnitzats per les despeses efectuades amb motiu de l'assistència efectiva a les reunions mitjançant l'abonament de l'import corresponent a les despeses de desplaçament, d'acord amb la normativa d'aplicació.
Així mateix, poden percebre els imports corresponents per dietes d'assistència a les reunions que s'estableixin pel Consell Rector d'acord amb la normativa corresponent.
L'Agència d'Avaluació i Prospectiva de l'Educació s'organitza en tres àrees bàsiques sota la dependència de la Direcció: àrea de projectes, àrea de sistemes d'informació i àrea de serveis generals.
El reglament de funcionament intern desenvoluparà l'estructura organitzativa definida en aquests Estatuts:
a) Correspon a l'àrea de projectes participar en la definició i desenvolupar els projectes en què s'organitza l'activitat de l'Agència.
b) Correspon a l'àrea de sistemes d'informació intervenir en el disseny dels sistemes d'informació, desenvolupar-los i vetllar per la coordinació amb els sistemes corporatius de la Generalitat i per la protecció de les dades de caràcter personal.
c) Correspon a l'àrea de serveis generals donar suport a l'activitat de l'Agència pel que fa a la gestió econòmica i als aspectes administratius.
Cada àrea és dirigida per un director o directora d'àrea, designat per la Direcció, d'acord amb el sistema de provisió de llocs de treball de l'Agència, amb observança dels principis que regeixen la provisió de llocs de treball.
L'Agència podrà comptar també amb la col·laboració i l'assessorament extern que requereixin el seu funcionament i cadascun dels seus projectes en el marc de la normativa vigent.
Cooperació amb altres administracions i ens
En el desenvolupament de les seves funcions, l'Agència d'Avaluació i Prospectiva de l'Educació estableix relacions de cooperació amb altres administracions i ens que es concreten en:
a) Promoure la col·laboració i la participació dels ens locals en els programes d'avaluació i coneixement dels seus resultats.
b) Acords amb les universitats, empreses, entitats representatives de la comunitat educativa i organismes i entitats especialitzades, fins i tot internacionals.
La cooperació amb les universitats inclou la realització de treballs de recerca sobre l'activitat educativa i la participació en els procediments de l'avaluació.
Règims de personal, econòmic, patrimonial i de contractació
L'Agència d'Avaluació i Prospectiva de l'Educació pot adquirir tota classe de béns i els pot posseir, reivindicar, permutar, gravar o alienar.
També pot concertar crèdits; establir contractes; formalitzar convenis; executar, contractar i explotar obres i serveis; atorgar beques i subvencions; obligar-se; interposar recursos, i exercir totes les accions que siguin necessàries per al desenvolupament de les seves funcions.
El personal de l'Agència d'Avaluació i Prospectiva de l'Educació pot ser:
b) Personal de l'Administració de la Generalitat, de les universitats i d'altres institucions públiques o privades, en règim d'adscripció a l'Agència per qualsevol dels sistemes que ofereixi la normativa vigent.
El personal procedent de la Generalitat, d'altres administracions i de les universitats públiques i, si escau, d'entitats i organismes que en depenguin es pot adscriure funcionalment a l'Agència en el marc dels convenis establerts entre l'Agència i els diversos ens.
Durant el temps que presta suport tècnic a l'Agència aquest personal té la consideració, a efectes de dependència funcional, de personal al servei de l'Agència.
La selecció del personal propi de l'Agència s'ha de fer d'acord amb els principis d'igualtat, mèrit, capacitat i publicitat.
d) Les subvencions, els ajuts, les aportacions voluntàries, els llegats i les donacions que rebi de persones o entitats públiques i privades.
L'Agència pot contractar operacions de tresoreria per assegurar la liquiditat.
El pressupost de l'Agència d'Avaluació i Prospectiva de l'Educació es regeix per la normativa sobre finances del sector públic de la Generalitat, per les successives lleis de pressupostos de la Generalitat i per la normativa sobre les entitats del sector públic de la Generalitat que li siguin d'aplicació.
Correspon a la Direcció de l'Agència elaborar l'avantprojecte de pressupost amb el contingut legalment establert en les normes sobre la matèria i sotmetre'l a l'aprovació del Consell Rector.
Un cop aprovat pel Consell Rector, l'avantprojecte s'ha de remetre al departament competent en matèria d'educació no universitària.
El departament competent en matèria de finances l'ha d'incorporar al projecte de pressupostos generals de la Generalitat.
L'Agència d'Avaluació i Prospectiva de l'Educació ha d'ordenar la seva comptabilitat d'acord amb el Pla general de comptabilitat pública de la Generalitat de Catalunya.
Control de la gestió economicofinancera
El control de la gestió economicofinancera de l'Agència d'Avaluació i Prospectiva de l'Educació es fa pel procediment d'auditoria, el qual substitueix la intervenció prèvia, correspon a la Intervenció General de la Generalitat i es realitza sota la modalitat de control financer.
A aquests efectes, l'Agència ha de demanar a la Intervenció General de la Generalitat ser auditada anualment.
El control d'eficàcia es realitza mitjançant el seguiment del pla estratègic i el contracte programa, sense perjudici del que estableixi la normativa de la Intervenció General de la Generalitat.
El patrimoni de l'Agència d'Avaluació i Prospectiva de l'Educació està constituït pels béns i drets de tota mena que li adscrigui la Generalitat o qualsevol altra administració, i pels béns i els drets propis, de qualsevol naturalesa, que adquireixi per qualsevol títol.
Els béns adscrits a l'Agència conserven la qualificació jurídica originària, sense que l'adscripció impliqui la transmissió ni la desafectació del domini.
Els béns i els drets que se li adscriguin han de revertir en les mateixes condicions que tenien en produir-se l'adscripció, en el supòsit que l'Agència s'extingeixi o que es modifiqui la naturalesa de les seves funcions, quan la modificació tingui incidència en els béns i els drets esmentats.
L'Agència formarà i mantindrà actualitzat l'inventari de béns i drets, tant propis com adscrits, amb excepció dels de caràcter fungible.
L'Agència d'Avaluació i Prospectiva de l'Educació contracta d'acord amb la normativa aplicable al sector públic.
A efectes de contractació i respecte de les seves competències, l'Agència d'Avaluació i Prospectiva de l'Educació té la consideració de mitjà propi instrumental i servei tècnic de l'Administració de la Generalitat de Catalunya i dels ens, els organismes i les entitats que en depenen o hi estan vinculats i que tenen la consideració de poders adjudicadors.
L'Agència, en la seva actuació com a mitjà propi instrumental i servei tècnic, articula les relacions amb els departaments de l'Administració de la Generalitat, i amb els ens, els organismes i les entitats que en depenen o hi estan vinculats, mitjançant encàrrecs que no tenen naturalesa contractual.
Els encàrrecs han d'incloure, com a mínim, l'abast corresponent, la previsió dels costos i el sistema de finançament.
L'Agència no pot participar en les licitacions públiques convocades pels ens respecte dels quals té la consideració de mitjà propi instrumental i servei tècnic.
Això no obstant, quan no hi concorri cap licitador, es pot encarregar a l'Agència l'execució de l'activitat objecte de la licitació pública.
El Govern ha d'aprovar anualment les directrius per a la fixació individualitzada de les tarifes de referència quan l'Agència actua com a mitjà propi i de les condicions bàsiques d'execució d'aquestes activitats.